b'\n_START_ARTICLE_\nVilniaus Gedimino technikos universiteto Architekt\xc5\xabros fakultetas\n_START_SECTION_\nIstorija\n_START_PARAGRAPH_\nVGTU Architekt\xc5\xabros fakulteto istorija tiesiogiai siejama su Kauno Vytauto Did\xc5\xbeiojo universitetu. 1946\xc2\xa0m. fakultetas \xc4\xafkurtas kaip administracinis mokymo ir mokslo padalinys, buvus\xc4\xaf Statybos fakultet\xc4\x85 pertvarkius \xc4\xaf du savaranki\xc5\xa1kus\xc2\xa0\xe2\x80\x93 Architekt\xc5\xabros ir Statybos\xc2\xa0\xe2\x80\x93 fakultetus. Pirmuoju dekanu 1946\xe2\x80\x931949\xc2\xa0m. buvo doc. S Stulginskis, nuo 1949\xc2\xa0m.\xc2\xa0\xe2\x80\x93 doc. S. S\xc4\x8desnulevi\xc4\x8dius. 1951\xc2\xa0m. Kauno universiteto technikos fakultet\xc5\xb3 pagrindu suformuotas Kauno politechnikos institutas (KPI), v\xc4\x97l sujungiant Architekt\xc5\xabros ir Statybos fakultetus. 1971\xc2\xa0m. Architekt\xc5\xabros fakultetas sukurtas Vilniaus in\xc5\xbeineriniame statybos institute, i\xc5\xa1 Kauno perk\xc4\x97lus Architekt\xc5\xabros, Gyvenvie\xc4\x8di\xc5\xb3 planavimo ir Grafini\xc5\xb3 darb\xc5\xb3 katedras. Pri\xc4\x97mimas \xc4\xaf architekt\xc5\xabros specialyb\xc4\x97s pirm\xc4\x85j\xc4\xaf kurs\xc4\x85 prad\xc4\x97tas dar 1970\xc2\xa0m. ruden\xc4\xaf Vilniuje, dar nepersik\xc4\x97lus visoms profilin\xc4\x97ms katedroms. Atkurto Architekt\xc5\xabros fakulteto dekanu 1971\xe2\x80\x931972\xc2\xa0m. tapo prof. Jurgis Vanagas. 1972\xe2\x80\x931987\xc2\xa0m. fakultetui vadovavo prof. Antanas Spelskis. Nuo 1987\xc2\xa0m. dekano pareigas \xc4\x97jo prof. Konstantinas Jakovlevas-Mateckis. 1991\xe2\x80\x931999\xc2\xa0m. Architekt\xc5\xabros fakulteto dekanu buvo prof. Vytautas Di\xc4\x8dius, 1999\xe2\x80\x932003\xc2\xa0m.\xc2\xa0\xe2\x80\x93 doc. dr. Eugenijus Stani\xc5\xabnas, o nuo 2003\xc2\xa0m. Architekt\xc5\xabros fakultetui vadovauja prof. dr. Rimantas Buivydas. \xc5\xa0iandien VGTU Architekt\xc5\xabros fakultete studijuoja daugiau nei 500 student\xc5\xb3. Fakulteto pedagogin\xc4\xaf personal\xc4\x85 sudaro 57 d\xc4\x97stytojai, i\xc5\xa1 j\xc5\xb3 12 profesori\xc5\xb3 ir 15 docent\xc5\xb3. Kiekvienais metais Architekt\xc5\xabros fakultetas i\xc5\xa1leid\xc5\xbeia apie 70 architekt\xc5\xabros bakalaur\xc5\xb3 ir apie 50 architekt\xc5\xabros magistr\xc5\xb3. Architekt\xc5\xabros specialistai rengiami pagal dvipakop\xc4\x99 studij\xc5\xb3 sistem\xc4\x85: po ketveri\xc5\xb3 pagrindini\xc5\xb3 studij\xc5\xb3 met\xc5\xb3 \xc4\xafgyjamas bakalauro kvalifikacinis laipsnis, o dar po dvej\xc5\xb3 met\xc5\xb3 magistrant\xc5\xabros studij\xc5\xb3\xc2\xa0\xe2\x80\x93 architekt\xc5\xabros magistro laipsnis. Galimos ir tre\xc4\x8diosios pakopos studijos\xc2\xa0\xe2\x80\x93 doktorant\xc5\xabra\xc2\xa0\xe2\x80\x93 humanitarini\xc5\xb3 moksl\xc5\xb3 daktaro laipsniui \xc4\xafgyti.\n_START_SECTION_\nKatedros\n_START_PARAGRAPH_\nFakultete veikia \xc5\xa1ios katedros:\n_START_SECTION_\nArchitekt\xc5\xabros katedra\n_START_PARAGRAPH_\nArchitekt\xc5\xabros katedra Kaune veik\xc4\x97 jau nuo 1922\xc2\xa0m., kai 1971\xc2\xa0m. Vilniaus in\xc5\xbeineriniame statybos institute buvo \xc4\xafsteigtas Architekt\xc5\xabros fakultetas. Architekt\xc5\xabros katedr\xc4\x85 sudar\xc4\x97 dauguma d\xc4\x97stytoj\xc5\xb3, persik\xc4\x97lusi\xc5\xb3 i\xc5\xa1 KPI._NEWLINE_1993\xe2\x80\x931994\xc2\xa0m. kei\xc4\x8diamos studij\xc5\xb3 programos ir dvejus metus (1994 ir 1995\xc2\xa0m.) i\xc5\xa1leid\xc5\xbeiami architekt\xc5\xabros bakalaurai (4 met\xc5\xb3 studijos) ir tradiciniai (5 met\xc5\xb3 studijos) diplomuoti architektai. 1995\xc2\xa0m. 19 absolvent\xc5\xb3 gauna paskutinius diplomuoto architekto diplomus. Tais pa\xc4\x8diais metais priimami \xc4\xaf pirm\xc4\x85 kurs\xc4\x85 pirmieji magistrantai, 11 i\xc5\xa1 kuri\xc5\xb3 1996\xc2\xa0m. apgina magistro tezes ir gauna architekt\xc5\xabros magistro diplomus._NEWLINE_2002\xc2\xa0m. vykdant Architekt\xc5\xabros fakulteto restrukt\xc5\xabrizacij\xc4\x85 ir \xc4\xafk\xc5\xabrus Architekt\xc5\xabros pagrind\xc5\xb3 ir teorijos katedr\xc4\x85, \xc4\xaf j\xc4\x85 i\xc5\xa1 Architekt\xc5\xabros katedros buvo perkelti: prof. dr. R. Buivydas (naujos katedros ved\xc4\x97jas), doc. J. Jurevi\xc4\x8dien\xc4\x97, asist D. Vrubliauskas, jaun. moksl. dr. V. Petru\xc5\xa1onis, dokt. E. Riaubien\xc4\x97. 1999\xc2\xa0m. \xc4\xaf katedr\xc4\x85 pakvie\xc4\x8diamas architektas L. Naujokaitis; 2003\xc2\xa0m., i\xc5\xa1\xc4\x97jus prof. E. N. Bu\xc4\x8di\xc5\xabtei, metus laiko katedroje dirbo architektai A. Asauskas ir A. Lagunovi\xc4\x8dius; 2004\xc2\xa0m. i\xc5\xa1\xc4\x97jus ilgame\xc4\x8diam katedros ved\xc4\x97jui prof. R. A. Dineikai, \xc4\xaf katedr\xc4\x85 pakvie\xc4\x8diamas architektas A. Ambrasas, o 2005\xc2\xa0m. i\xc5\xa1\xc4\x97jus prof. J. Seibokui\xc2\xa0\xe2\x80\x93 arch. S. Pamerneckis ir dokt. V. Gerdvilis._NEWLINE_2003\xe2\x80\x932004\xc2\xa0m. katedros darbuotojai architektai K. Lupeikis, E. Navickien\xc4\x97 ir L. Markejevait\xc4\x97 apgyn\xc4\x97 menotyros daktaro disertacijas._NEWLINE_1971\xe2\x80\x932005\xc2\xa0m. Architekt\xc5\xabros katedra i\xc5\xa1leido 706 diplomuotus architektus. 322 architekt\xc5\xabros bakalaurus ir 162 architekt\xc5\xabros magistrus. Tarp j\xc5\xb3 nuo 1998\xc2\xa0m. architekt\xc5\xabros bakalauro diplomus gavo 6, o magistro\xc2\xa0\xe2\x80\x93 9 u\xc5\xbesienio \xc5\xa1ali\xc5\xb3 pilie\xc4\x8diai. Katedros ved\xc4\x97jais dirbo: A. Luo\xc5\xa1aitis (1948\xe2\x80\x931974), A. Spelskis, A. Dineika, L. Ziberkas.\n_START_SECTION_\nArchitekt\xc5\xabros pagrind\xc5\xb3 ir teorijos katedra\n_START_PARAGRAPH_\n\xc4\xaekurta 2002\xc2\xa0m. rugs\xc4\x97jo m\xc4\x97nes\xc4\xaf. Jos \xc4\xafk\xc5\xabr\xc4\x97jas ir pirmasis ved\xc4\x97jas\xc2\xa0\xe2\x80\x93 prof. dr. Rimantas Buivydas._NEWLINE_Tai vienintel\xc4\x97 universitetin\xc4\x97 katedra Lietuvoje, kurios specializacija\xc2\xa0\xe2\x80\x93 architekt\xc5\xabros mokslo teorin\xc4\x97s studijos. Katedros tikslas\xc2\xa0\xe2\x80\x93 ugdyti architekt\xc5\xabros tyr\xc4\x97jus, pl\xc4\x97toti mokslinius tyrimus architekt\xc5\xabros istorijos, architekt\xc5\xabrologijos, paveldosaugos ir kritikos srityse._NEWLINE_Pagrindin\xc4\x97s veiklos kryptys\xc2\xa0\xe2\x80\x93 menotyra, architekt\xc5\xabros ir urbanistikos paveldo tyrimai, kit\xc5\xb3 architekt\xc5\xabros objekt\xc5\xb3 tyrimas ir projektavimas, architekt\xc5\xabros semantika ir psichologija, architekt\xc5\xabros kompozicija.\n_START_SECTION_\nDail\xc4\x97s katedra\n_START_PARAGRAPH_\n1970 m. perkeliant i\xc5\xa1 Kauno politechnikos instituto \xc4\xaf Vilni\xc5\xb3 Statybos fakultet\xc4\x85 ir steigiant Architekt\xc5\xabros fakultet\xc4\x85 VISI, \xc4\x8dia buvo perkelta Grafini\xc5\xb3 darb\xc5\xb3 katedra, pavadinta Dail\xc4\x97s katedra._NEWLINE_1997 m. katedros  pavadinimas buvo pakeistas \xc4\xaf Architekt\xc5\xabrin\xc4\x97s grafikos, o 2010 m. v\xc4\x97l buvo gr\xc4\xaf\xc5\xbeta prie Dail\xc4\x97s katedros pavadinimo, kaip geriausiai atspindin\xc4\x8dio katedros teikiam\xc4\x85 meninio ugdymo paslaug\xc5\xb3 pob\xc5\xabd\xc4\xaf._NEWLINE_Buv\xc4\x99 ir esami katedros vadovai:_NEWLINE_\xe2\x80\xa21970-1988  Alfonsas Janulis_NEWLINE_\xe2\x80\xa21988-1995  Linas Julijonas Jankus_NEWLINE_\xe2\x80\xa21995-1997  Regina Gau\xc5\xa1ien\xc4\x97_NEWLINE_\xe2\x80\xa21997-2011  Jonas Anu\xc5\xa1kevi\xc4\x8dius_NEWLINE_\xe2\x80\xa22011-      Audrius Novickas_NEWLINE_Katedroje yra dirb\xc4\x99 \xc5\xa1ie dailininkai: monumentalistas Stasys U\xc5\xa1inskas, tapytojas Jonas \xc4\x8ceponis; taip pat skulptorius Alfonsas Janulis, taikomosios grafikos specialistas Vytautas Ba\xc4\x8d\xc4\x97nas, in\xc5\xbeinierius architektas Henrikas Bogdanas, grafik\xc4\x97 Danut\xc4\x97 Narvydait\xc4\x97, tekstilinink\xc4\x97 Donata \xc5\xbdemaitien\xc4\x97, skulptorius Gediminas \xc5\xbduklys, menotyrinink\xc4\x97 Rita Miku\xc4\x8dionyt\xc4\x97.\n_START_SECTION_\nDizaino katedra\n_START_PARAGRAPH_\n\xc4\xaekurta 2013 m. bir\xc5\xbeelio 25 d. _NEWLINE_Vilniaus Gedimino technikos universiteto tarybos nutarimu Nr. 3-7 Architekt\xc5\xabros fakultete \xc4\xafsteigta Dizaino katedra. Katedros ved\xc4\x97ju nuo 2013 m. liepos 10 d. paskirtas doc. dr. Jonas Jakaitis. 2013/2014 m. katedroje numatoma vykdyti Pramon\xc4\x97s gamini\xc5\xb3 dizaino studij\xc5\xb3 programa._NEWLINE_Nuo 2013 met\xc5\xb3 katedroje prad\xc4\x97ta \xc4\xafgyvendinti Pramon\xc4\x97s gamini\xc5\xb3 dizaino studij\xc5\xb3 programa (PGD)._NEWLINE_Naujoje studij\xc5\xb3 programoje integruojamos technologijos,  in\xc5\xbeinerijos, socialini\xc5\xb3, humanitarini\xc5\xb3  moksl\xc5\xb3 \xc5\xbeinios ir pramon\xc4\x97s gamini\xc5\xb3 dizaino formavimo meniniai geb\xc4\x97jimai. Baigusiems PGD studijas suteikiamas gamybos in\xc5\xbeinerijos bakalauro (in\xc5\xbeinieriaus dizainerio) kvalifikacinis laipsnis.\n_START_SECTION_\nPastat\xc5\xb3 konstrukcij\xc5\xb3 katedra\n_START_PARAGRAPH_\nveiklos prad\xc5\xbeia Vilniuje\xc2\xa0\xe2\x80\x93 1960\xc2\xa0m., kai KPI Vilniaus vakariniame fakultete buvo \xc4\xafkurta Statybos katedra. 1965\xc2\xa0m. jau KPI Vilniaus filiale katedra skilo \xc4\xaf dvi: Statybos ir Miest\xc5\xb3 statybos katedras. Joje dirbo d\xc4\x97stytojai, kurie, \xc4\xafsteigus Vilniaus in\xc5\xbeinerin\xc4\xaf statybos institut\xc4\x85, sudar\xc4\x97 Architekt\xc5\xabros fakulteto Pastat\xc5\xb3 konstrukcij\xc5\xb3 katedros branduol\xc4\xaf._NEWLINE_Dalis d\xc4\x97stytoj\xc5\xb3 persik\xc4\x97l\xc4\x97 i\xc5\xa1 KPI. Katedros ved\xc4\x97ju nuo 1960 iki 1976 met\xc5\xb3 dirbo docentas (v\xc4\x97liau profesorius) daktaras Vytautas Kri\xc5\xa1\xc4\x8di\xc5\xabnas. 1976\xe2\x80\x931986\xc2\xa0m. ved\xc4\x97javo doc. dr. Algimantas Nakas, 1986\xe2\x80\x931996\xc2\xa0m. doc. dr. \xc4\x8ceslovas Ignatavi\xc4\x8dius, 1996\xe2\x80\x932000\xc2\xa0m. prof. habil. dr. Josifas Parasonis, nuo 1996\xc2\xa0m.\xc2\xa0\xe2\x80\x93 prof. habil. dr. Vytautas Stauskis. 2002\xc2\xa0m. prof. habil. dr. Vytautui Stauskiui suteikta Nacionalin\xc4\x97 mokslo premija._NEWLINE_Katedrai priklauso pastat\xc5\xb3 akustikos mokslo laboratorija.\n_START_SECTION_\nUrbanistikos katedra\n_START_PARAGRAPH_\n1971\xc2\xa0m. Vilniaus in\xc5\xbeineriniame statybos institute \xc4\xafk\xc5\xabrus Architekt\xc5\xabros fakultet\xc4\x85, \xc4\xafsteigta Gyvenvie\xc4\x8di\xc5\xb3 planavimo ir tvarkymo katedra. Jos d\xc4\x97stytojai buvo perkelti i\xc5\xa1 Kauno politechnikos institute veikusios to paties pavadinimo katedros. Katedros ved\xc4\x97ju dar nuo 1949 met\xc5\xb3 buvo prof. Kazimieras \xc5\xa0e\xc5\xa1elgis, \xc5\xa1ias pareigas Vilniuje \xc4\x97j\xc4\x99s iki 1980 met\xc5\xb3. 1980\xe2\x80\x931993\xc2\xa0m. katedros ved\xc4\x97ju dirbo prof. Jurgis Vanagas._NEWLINE_Nuo 1993\xc2\xa0m. katedra vadinama Urbanistikos katedra. 1993\xe2\x80\x932002\xc2\xa0m. katedros ved\xc4\x97ju dirbo Zigmas Jonas Daunora. Nuo 2002\xc2\xa0m. katedrai vadovauja doc. Algis Vy\xc5\xa1ni\xc5\xabnas._NEWLINE_2004\xc2\xa0m. prie Urbanistikos katedros \xc4\xafkurta Urbanistin\xc4\x97s analiz\xc4\x97s mokslo laboratorija.\n_START_SECTION_\nKiti mokslo padaliniai\n_START_PARAGRAPH_\nArchitekt\xc5\xabros institutas, Kompiuterinio architekt\xc5\xabrinio projektavimo laboratorija, Maket\xc5\xb3 ir kompiuterijos mokomoji studija,  Jaun\xc5\xb3j\xc5\xb3 architekt\xc5\xb3 ir dizaineri\xc5\xb3 mokykla.'